**Osvrt na mobilnost Erasmus + projekta KA229**

**Erasmus + projekt „Mathematics with games and fun in all Europ**

Šesta mobilnost u sklopu projekta „Mathematics with games and fun in all Europe“ održala se od 21. do 24. veljače u Litvi. Partnerske škole u projektu su iz Poljske, Italije, Rumunjske, Litve i Turske. Hrvatsku školu predstavljalo je četvero učenika 5. a razreda: Gabrijela Bišćan, Lucija Brcković, Jakov Brozić, Jakov Novosel, u pratnji učiteljica Karoline Čorak (koordinatorica projekta) i Brigite Gojak.

**Belaj - Zagreb – Varšava – Vilnius – Gargždai**

Putovanje je započelo u nedjelju 20. veljače kad smo se uputili, najprije kombijem ispred PŠ Belaj do zračne luke *Franjo Tuđman* u Zagrebu, odakle smo avionom poletili prema Varšavi, gdje smo presjeli u avion za Vilnius. Putovanje avionom bilo je uzbudljivo i zanimljivo za one koji su prvi puta letjeli avionom. U glavni grad Litve sletjeli smo oko 2 sata ujutro po lokalnom vremenu (vremenska razlika je +1). Kratko smo odspavali u hotelu u blizini aerodroma te ujutro, kombijem, krenuli prema Gargždaiju – gradiću na sjeverozapadu Litve u kojem se nalazi naša škola domaćin.

**Ponedjeljak: Gargždai**

Po dolasku u Gargždai u prijepodnevnom dijelu programa sudjelovali smo u prigodnom programu otvorenja mobilnosti, kada smo predstavili našu školu i mjesto iz kojeg dolazimo. Poslije ručka, koji je bio u školskoj kantini, posjetili smo turistički centar u Gargždaiju u kojem smo saznali ponešto o njemu. Poslijepodne smo razgledali grad Klaipeda, u kojem se nalazio naš hotel. Unatoč hladnom i vjetrovitom vremenu uživali smo u obilasku i razgledavnju zanimljivih skulptura postavljenih diljem grada. Dan smo završili večerom u lokalnoj pizzeriji, u kojoj su se učenici okušali u izradi vlastite pizze.

**Utorak – Dodjela certifikata i posjet Baltičkom moru**

U utorak prijepodne učenici su sudjelovali u raznim matematičkim radionicama i aktivnostima koje su za njih pripremili domaćini nakon čega je uslijedila ceremonija dodjele certifikata o sudjelovanju učenicima i učiteljima.

Nakon ručka posjetili smo grad Palanga koji je tijekom ljeta turističko mjesto, budući da se nalazi na obali Baltičkog mora, a posebna je atrakcija petstotinjak metara dug most u more. Posjetili smo i muzej jantara, u kojem smo naučili više o jantaru, okušali se u njegovoj obradi te naučili razlikovati pravi jantar od plastične krivotvorine (pravi jantar pluta na površini vode). Dan je završio tradicionalnom litvanskom večerom te posjetom „Upside down house“ - u kojoj smo pobijedili zakone fizike.

**Srijeda - Glavni grad i dvorac na jezeru**

U srijedu smo posjetili Trakai u kojem se nalazi dvorac na jezeru, do kojeg vodi drveni most. Poseban doživljaj je bio zbog jezera koje je bio zaleđeno pa je cijeli posjet dvorcu odavao bajkoviti doživljaj.

Trakai se nalazi u blizini glavnoga grada, u kojem nas je dočekalo hladno i kišovito vrijeme, zbog čega smo razgledali smo katedralu u Vilniusu te se uputili u hotel u blizini aerodroma.

**Četvrtak: Vilnius – Varšava – Zagreb – Belaj**

Rano ujutro krenuli smo avionom prema Varšavi u kojoj smo, kao i u dolasku presjeli u avion za Zagreb. Zanimljivo je bilo što smo zbog vremenske razlike poletjeli u 6:15, letjeli sat vremena i sletjeli u 6:15 – tako su učenici u praksi provjerili naučeno gradivo iz geografije. Poslijepodnevni let dočekali smo istraživanjem aerodroma, igranjem društvenih igara te sabiranjem dojmova.

Po dolasku u Zagreb dočekali su nas ravnateljica Vesna Car i učitelj Josip Novosel te nas kombijem povezli prema školi u Belaju gdje su nestrpljivo čekali roditelji

**Zaključak**

Sudjelovanje u Erasmus mobilnosti dragocjeno je iskustvo, koje omogućuje usavršavanje engleskog jezika, razmjenu iskustava sa kolegama iz drugih država te vrednovanje vlastitog profesionalnog razvoja.

Vjeroučiteljica:

Brigita Gojak